Mona Juul (KF), 2024-05-16:
Tak for debatten.
Tak for de positive tilkendegivelser.
Tak for tilkendegivelser i det hele taget.
Pixibogslæsningen tager vi lige en snak om med Venstres ordfører en anden dag.
Der må jeg simpelt hen bare lige bede om en lillebitte smule mere.
Hallo, det holder selvfølgelig ikke.
Men jeg er oprigtigt bekymret for retssikkerheden, og jeg er glad for, at Enhedslistens ordfører også nævner borgernes retssikkerhed.
Nu har jeg jo fremsat beslutningsforslaget i det erhvervspolitiske regi, fordi det er det, jeg har beskæftiget mig rigtig meget med, og fordi jeg i den periode, jeg selv har siddet i Folketinget, har kunnet se en negativ tendens.
Det er jo ikke kun under corona, at vi så udfordringer med retssikkerheden.
Det har vi set masser af andre gange.
Jeg synes ovenikøbet, at nogle af de analyser, som der er blevet refereret til, bl.a. den her fra Justitia, klart og entydigt viser, at hvis vi vitterlig tager 19 år mere, er det nye 53 pct. reduktioner i retssikkerhed for danske virksomheder.
Det kan vi da ikke leve med.
Det kan vi da simpelt hen ikke leve med.
For vi står jo altså med en række danske virksomheder, som vi er nødt til at støtte godt op om i forhold til udvikling og vækst og arbejdspladser.
Det er jo den måde, man driver rigtig god erhvervspolitik på.
Jeg er som sagt oprigtigt bekymret for mange af de retssikkerhedsmæssige perspektiver, vi ser.
Vi må også sige: Med nogle af de seneste lovforslag, som erhvervsministeren har præsenteret for os, er det jo som udgangspunkt med mange konflikter fra start.
Der synes jeg, at ministeren lige så godt kan starte med at sige: Her er der en udfordring.
Og så kan vi have en politisk drøftelse af, om vi ønsker, at det skal gå i den ene eller den anden retning.
Herfra skal det lyde klart og entydigt, at vi til enhver tid vil kæmpe for virksomhedernes retssikkerhed.
Det er ikke i orden, at man bare uden retskendelse kan vade ind i en hvilken som helst virksomhed og påtvinge sig diverse oplysninger, som kan være konkurrenceforvridende i forhold til nogle af de virksomhedstyper, hvor det ville være virkelig, virkelig alvorligt.
Jeg synes, at vi ser mange bekymringer på det her område, og derfor kunne jeg virkelig godt tænke mig, at vi fulgte yderligere op på det.
Og jeg tror, at jeg vil gå i tænkeboks om, hvordan vi kan arbejde videre med retssikkerhed.
Jeg vil tage det positivt med mig i forhold til en beretning.
Måske skulle det også være sådan, at vi skulle kigge på en høring på det her område.
Det var jo sådan, at da vi skulle se på retssikkerheden i forbindelse med corona på bagkant, så vi i hvert fald en efter min mening knap så velvillig minister, og det kunne jo være, at det var nu, at vi så skulle se på, hvordan og hvorledes det egentlig hænger sammen.
Har vi et problem?
Har vi ikke et problem?
Er der kommet nye, gode tal på det seneste, eller står vi stadig væk med en udfordring på retssikkerhedsområdet?
Det kunne jeg rigtig godt tænke mig.
Det blev ikke i den her omgang, i hvert fald ikke i første omgang.
Men jeg giver ikke op på nogen som helst måde – aldrig!
For retssikkerhed er helt grundlæggende det, vi er nødt til at sikre herinde fra Folketingets side.
Det er der rigtig, rigtig mange borgere og virksomheder der er afhængige af at vi holder øje med, så det bliver vi selvfølgelig ved med.
Så jeg glæder mig til at komme videre med det her beslutningsforslag.
Og mon ikke også der kommer nogle andre?
Tak for debatten.